เส้นทางผู้ก่อตั้ง “เจ้าสัว” แบรนด์ข้าวตัง รายได้ 800 ล้าน
เรามักจะได้ยินเรื่องราวความสำเร็จของชาวจีน  ที่หอบเสื่อผืนหมอนใบมาอยู่เมืองไทย และสร้างธุรกิจขึ้นมาด้วยมือของตัวเอง  วันนี้ เรามาทำความรู้จักอีกหนึ่งความสำเร็จของชาวจีนที่อพยพมาอาศัยอยู่ในเมืองไทย  และสามารถสร้างแบรนด์ข้าวตัง ที่มีรายได้ มากกว่า 800 ล้านบาท ต่อปี แบรนด์ที่ว่านั้นก็คือ ข้าวตัง “เจ้าสัว”  ข้าวตัง “เจ้าสัว” มีที่มาที่น่าสนใจอย่างไร ? ลงทุนแมนจะเล่าให้ฟัง
24 มี.ค. 2564

เส้นทางผู้ก่อตั้ง “เจ้าสัว” แบรนด์ข้าวตัง รายได้ 800 ล้าน /โดย ลงทุนแมน
เรามักจะได้ยินเรื่องราวความสำเร็จของชาวจีน 
ที่หอบเสื่อผืนหมอนใบมาอยู่เมืองไทย
และสร้างธุรกิจขึ้นมาด้วยมือของตัวเอง
วันนี้ เรามาทำความรู้จักอีกหนึ่งความสำเร็จของชาวจีนที่อพยพมาอาศัยอยู่ในเมืองไทย 
และสามารถสร้างแบรนด์ข้าวตัง ที่มีรายได้ มากกว่า 800 ล้านบาท ต่อปี
แบรนด์ที่ว่านั้นก็คือ ข้าวตัง “เจ้าสัว”
ข้าวตัง “เจ้าสัว” มีที่มาที่น่าสนใจอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่านและนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
จุดเริ่มต้นของแบรนด์เจ้าสัว เกิดขึ้นจากคนไทยเชื้อสายจีน ที่มีชื่อว่า คุณเพิ่ม แซ่เตีย (ซึ่งภายหลังเปลี่ยนนามสกุลเป็น คุณเพิ่ม โมรินทร์)
คุณเพิ่ม เป็นชาวจีนที่อพยพเข้ามาหาโอกาสในชีวิตที่ดีกว่าในเมืองไทย
โดยเขาเริ่มต้นธุรกิจด้วยการนำเงินและทรัพย์สินที่มีติดตัว
มาร่วมหุ้นกับเพื่อนเปิดร้านขายของชำที่ย่านคลองเตย
ในช่วง 4-5 ปีแรก กิจการของคุณเพิ่มดูเหมือนจะไปได้ดี 
แต่หลังจากนั้น เริ่มมีร้านขายของชำจำนวนมากมายเกิดขึ้น 
ทำให้การแข่งขันของธุรกิจร้านขายของชำในพื้นที่นั้นสูงขึ้น
พอเรื่องเป็นแบบนี้ หุ้นส่วนของคุณเพิ่ม เริ่มทยอยถอนหุ้นคืน 
จนสุดท้ายเหลือเพียงแค่คุณเพิ่ม ที่ต้องแบกรับภาระเพียงคนเดียว
และเมื่อเงินทุนที่มีเริ่มร่อยหรอลงไปเรื่อย ๆ เขาจึงต้องตัดสินใจไปขอยืมจากญาติและเพื่อนฝูง เพื่อประคับประคองธุรกิจให้อยู่รอดต่อไปได้
แต่ความพยายามรักษาธุรกิจเอาไว้ในครั้งนั้นกลับไม่ประสบความสำเร็จ 
กิจการขายของชำยังทรุดต่อเนื่อง จนในที่สุด เขาก็ต้องปิดกิจการลงจากหนี้สินที่เพิ่มพูนมากขึ้นเรื่อย ๆ
ต่อมา คุณเพิ่มตัดสินใจเดินทางมาหาญาติที่จังหวัดนครราชสีมาเพื่อหาโอกาสในการทำธุรกิจ
และก็พบว่า ชาวบ้านส่วนใหญ่ที่จังหวัดนครราชสีมาในสมัยนั้น นิยมเลี้ยงหมูกันเป็นจำนวนมาก
เขาจึงตัดสินใจชวนเพื่อนที่กรุงเทพฯ มาลองร่วมกันทำธุรกิจขายหมูหย็อง
แต่เนื่องจากยังขาดประสบการณ์ในการขายหมูหย็อง 
การทำธุรกิจในครั้งนี้ของเขาก็ขาดทุนอีกเช่นเคย
คุณเพิ่มต้องเปลี่ยนมาขายน้ำหวานในตลาดเทศบาล จังหวัดนครราชสีมา 
แต่ก็ยังขายได้ไม่ดี จนสุดท้ายก็ต้องเลิกทำธุรกิจนี้ไปอีกครั้ง
ถึงแม้จะล้มเหลวมาหลายต่อหลายครั้ง 
แต่จุดเด่นอย่างหนึ่งในตัวคุณเพิ่มที่เราสังเกตได้
คือการไม่กลัวที่จะผิดพลาดหรือล้มเหลว
เขาตัดสินใจ ยืมเงินญาติและคนรู้จักอีกครั้ง เพื่อมาเป็นทุนในการทำหมูแผ่น หมูหย็อง และกุนเชียง เพื่อไปขายในตลาดเทศบาลอีกเช่นเคย
แม้ช่วงแรกกิจการของคุณเพิ่มจะยังขายไม่ดี ลูกค้ายังไม่รู้จัก 
แต่เมื่อเวลาผ่านไป ด้วยรสชาติของหมูแผ่น หมูหย็อง และกุนเชียงที่อร่อยถูกปากคนจำนวนมาก
ทำให้ลูกค้าหลายรายเริ่มติดใจในรสชาติและตัวสินค้า
กิจการของคุณเพิ่มเริ่มมีรายได้ดีขึ้น จนมีเงินมากพอจะนำไปใช้หนี้ที่เคยไปยืมมาได้
และเริ่มขยายกิจการด้วยการสร้างอาคารพาณิชย์เพื่อใช้เป็นร้านขายของฝาก  
พร้อมทั้งสร้างโรงงาน เพื่อเพิ่มกำลังการผลิตสินค้าให้มากขึ้น
ที่น่าสนใจก็คือ ในช่วงปี 2541 ที่ประเทศไทยนั้นเกิดวิกฤติต้มยำกุ้ง 
กิจการของครอบครัวคุณเพิ่ม กลับเติบโตขึ้นสวนกระแส 
เนื่องจากมีนักท่องเที่ยวชาวฮ่องกงเดินทางมาเที่ยวที่จังหวัดนครราชสีมา 
แล้วได้แวะซื้อข้าวตังหมูหย็องจากร้านเจ้าสัว เพื่อไปเป็นของฝาก
ปรากฏว่านักธุรกิจคนนี้ ประทับใจในรสชาติและความอร่อยของข้าวตังเจ้าสัว
จนต้องติดต่อกลับมาหาคุณเพิ่ม เพื่อขอนำสินค้าไปวางขายที่ฮ่องกง
และแน่นอนว่าได้รับการตอบรับอย่างดีจากลูกค้าที่ฮ่องกง 
ที่สำคัญนี่ยังเป็นครั้งแรกที่สินค้าของบริษัทมีโอกาสได้ไปวางขายที่ต่างประเทศอีกด้วย
ปัจจุบัน สินค้าของแบรนด์เจ้าสัวนั้นมีหลากหลาย 
ไม่ว่าจะเป็นหมูแผ่น หมูแท่ง กุนเชียง หมูหย็อง น้ำพริก 
และที่ลืมไม่ได้คือ “ข้าวตัง” ของขึ้นชื่อของแบรนด์เจ้าสัว
จนวันนี้ สินค้าของแบรนด์นี้ กลายมาเป็นหนึ่งในของฝากเมืองโคราช
ที่คนมาที่นี่มักจะซื้อติดไม้ติดมือกลับไปฝากคนอื่นด้วยเสมอ
และในปัจจุบัน สินค้าจากแบรนด์เจ้าสัว ก็มีวางขายในช่องทางโมเดิร์นเทรดทั่วประเทศ เพื่อให้แบรนด์เป็นที่รู้จักและเข้าถึงลูกค้าได้ทั่วประเทศ
ผลประกอบการของ บริษัท เตียหงี่เฮียง (เจ้าสัว) จำกัด เจ้าของสินค้าแบรนด์เจ้าสัว
ปี 2560 รายได้ 418 ล้านบาท กำไร 9 ล้านบาท
ปี 2561 รายได้ 564 ล้านบาท กำไร 30 ล้านบาท
ปี 2562 รายได้ 853 ล้านบาท กำไร 100 ล้านบาท
จะเห็นว่ารายได้ของบริษัทนั้นโตขึ้นมากกว่า 100% ใน 2 ปีที่ผ่านมา
ขณะที่กำไรของบริษัทนั้นก็โตขึ้นมากถึง 11 เท่า ในช่วงเดียวกัน
ซึ่งถ้าเราลองสมมติว่า บริษัท เตียหงี่เฮียง (เจ้าสัว) จดทะเบียนเข้าตลาดหลักทรัพย์
ด้วยค่า P/E ที่พอ ๆ กับ บริษัท ส. ขอนแก่นฟู้ดส์ จำกัด (มหาชน) ที่ทำธุรกิจคล้าย ๆ กัน ที่อยู่ที่ประมาณ 14 เท่า
ด้วยกำไรของ บริษัท เตียหงี่เฮียง (เจ้าสัว) จำกัด ที่ 100 ล้านบาท
จะทำให้แบรนด์เจ้าสัวนั้น มีมูลค่าบริษัทกว่า 1,400 ล้านบาท
เรื่องราวของคุณเพิ่ม ผู้ก่อตั้งแบรนด์เจ้าสัว บอกอะไรหลายอย่างแก่เรา 
ไม่ว่าจะเป็นความช่างคิดและช่างสังเกตของคุณเพิ่มที่เห็นว่า 
เมื่อจังหวัดนครราชสีมามีการเลี้ยงหมูกันเยอะ 
เขาก็น่าจะสามารถสร้างมูลค่าเพิ่ม ด้วยการแปรรูปเนื้อหมู เป็นผลิตภัณฑ์ต่าง ๆ ได้
และที่ลืมไม่ได้เลยก็คือ ความไม่ยอมแพ้ต่ออุปสรรคที่เข้ามาในชีวิต 
แม้ว่า คุณเพิ่มจะเจอกับความล้มเหลวหลายครั้ง 
จนอาจทำให้ตัวเขารู้สึกท้อแท้หรือหมดหวังไปบ้าง
แต่ด้วยความพยายามและไม่ยอมแพ้ต่ออุปสรรคต่าง ๆ เหล่านั้น
และเมื่อรอถึงเวลาที่เหมาะสม ที่ตลาดสุกงอม สินค้าพร้อมที่จะเป็นที่รู้จัก
สุดท้ายผลของมันก็คือ การที่เขาสามารถสร้างแบรนด์เจ้าสัว ที่มีรายได้กว่า 800 ล้านบาท ในวันนี้..
╔═══════════╗
Blockdit เป็นแพลตฟอร์ม สำหรับนักอ่านและนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-